Ціхінічы

**Ці́хінічы** — вёска ў Беларусі, на рацэ Дабрыцы. Цэнтар сельсавету Рагачоўскага раёну Гомельскай вобласьці. Насельніцтва на 2010 год — 1584 чалавекі. Знаходзяцца за за 22 км на паўночны захад ад места і чыгуначнай станцыі Рагачоў (лінія Магілёў — Жлобін); палявая дарога злучае вёску з шашой Бабруйск — Гомель.

Ціхінічы — даўняе мястэчка гістарычнай Рэчыччыны (Панізоўя).

## Гісторыя

### Вялікае Княства Літоўскае

Упершыню Ціхінічы ўпамінаюцца ў XV стагодзьдзі. У 1440-я гады маёнтак вылучылі з Рагачоўскай воласьці. Пад 1493 годам Ціхінічы (пад назвай Ціханцы) упамінаюцца ў Літоўскай мэтрыцы як маёнтак недалёк ад Рагачова. Згодна з адміністрацыйна-тэрытарыяльнай рэформай 1565—1566 гадоў яны ўвайшлі ў склад Рэчыцкага павету Менскага ваяводзтва. Пад 1567 годам паселішча значыцца ў попісе літоўскага войска.

Па 1784 годзе Ціхінічы атрымалі статус мястэчка. З 1792 году тут дзеяла царква Сьвятога Міхала.

### Пад уладай Расейскай імпэрыі

У выніку другога падзелу Рэчы Паспалітай (1793 год) Ціхінічы апынуліся ў складзе Расейскай імпэрыі, у Рагачоўскім павеце Магілёўскай губэрні. На 1824 год тут штогод праводзіліся 3 кірмашы, вядомыя гандлем дубленымі і простымі сялянскімі футрамі і кажухамі. Паводле інвэнтару за 1848 год Ціхінічамі валодалі Аскеркі. На 1860 год у мястэчку было 92 драўляныя будынкі, малітоўная школа, бровар. З 1864 году ў Ціхінічах працавала школа, у якой у першы год яе працы навучаліся 51, а ў 1889 годзе — 58 хлопчыкаў і дзяўчынак. На 1880 год — 126 двароў, мураваня царква, 6 крамаў, паштовая кантора, прыёмны лекарскі пункт, малітоўная школа. Паводле вынікаў перапісу (1897) існавалі аднайменныя мястэчка (246 двароў, царква, 2 малітоўныя дамы, 3 бібліятэкі, хлебазапасны магазын, 13 крамаў, карчма) і фальварак (13 двароў, вінакурня).

За часамі Першай сусьветнай вайны ў 1918 годзе Ціхінічы занялі войскі Нямецкай імпэрыі.

### Найноўшы час
25 сакавіка 1918 году згодна з Трэцяй Устаўной граматай Ціхінічы абвяшчаліся часткай Беларускай Народнай Рэспублікі. 1 студзеня 1919 году згодна з пастановай І зьезду КП(б) Беларусі яны ўвайшлі ў склад Беларускай ССР, аднак 16 студзеня Масква адабрала мястэчка разам зь іншымі этнічна беларускімі тэрыторыямі ў склад РСФСР. У 1924 годзе Ціхінічы вярнулі БССР, дзе яны сталі цэнтрам сельсавету. У 1930 годзе ў вёсцы працавалі сьпіртзавод (з 1890 году), цагельня (з 1921 году), маслазавод, 2 кузьні, вятрак, шавецкая майстэрня. На 1941 год — 135 двароў.

На 2003 год у Ціхінічах было 549 двароў, на 2004 год — 584.

## Насельніцтва

### Дэмаграфія
* **XIX стагодзьдзе**: 1826 год — 556 чал.; 1860 год — 944 чал.; да 1880 год — 746 чал.; 1880 год — 837 чал.; 1897 год — 988 чал. у *мястэчку Ціхінічах* і 274 чал. у *фальварку Ціхінічах*
* **XX стагодзьдзе**: 1941 год — 835 чал.; 1959 год — 593 чал. у *вёсцы Ціхінічах* і 281 чал. у *пасёлку саўгасу Ціхінічах*; 1999 год — 1625 чал.
* **XXI стагодзьдзе**: 2003 год — 1216 чал.; 2004 год — 1490 чал.; 2010 год — 1584 чал.

### Інфраструктура
У Ціхінічах працуюць сярэдняя школа, дашкольная ўстанова, фэльчарска-акушэрскі пункт, дом культуры, бібліятэка, пошта.

## Забудова
Плян Ціхінічаў складаецца з доўгай простай вуліцы мэрыдыянальнай арыентацыі, да цэнтру якой з усходу далучаюцца 2 шчыльна забудаваныя кароткія вуліцы. Забудова двухбаковая, цагляная і драўляная, сядзібнага тыпу. У 1989—1991 гадох тут збудавалі 200 цагляных, катэджавага тыпу, дамоў, у якіх разьмясьціліся перасяленцы з забруджаных месцаў па катастрофе на Чарнобыльскай АЭС.

## Турыстычная інфармацыя

### Славутасьці
* Вінакурня

### Страчаная спадчына
* Капліца Найсьвяцейшай Панны Марыі (1811)
* Царква Сьвятога Міхала (1792; Сьвяты Пасад)

## Галерэя

Vinzavod tikhinichi.JPG|Вінакурня
Selsovet tikhinichi.JPG|Пошта і адміністрацыя
Dom kultury tikhinichi.JPG|Дом культуры
Fok tikhinichi.JPG|Спартовы комплекс

Gostinica tikhinichi.JPG|Гатэль
Pozharnaja chast tikhinichi.JPG|Пажарная частка
Shkola tikhinichi.JPG|Школа
Belarusbank tikhinichi.JPG|Банк


## Асобы
* Аўген Калубовіч (1910—1987) — гісторык, палітычны дзяяч, настаўнік

## Крыніцы

## Літаратура
* 
* 
* 
* 

## Вонкавыя спасылкі
* Ціхінічы, Radzima.org
* Прагноз надвор’я ў в. Ціхінічы

Катэгорыя:Ціхініцкі сельсавет
Катэгорыя:Населеныя пункты Рагачоўскага раёну
Катэгорыя:Населеныя пункты, згаданыя ў XV стагодзьдзі